ข่าวย่อยกองทุน
ฟินันซ่ามองดอกเบี้ยทรงชูกอง 6 เดือน
29 ต.ค. 2565

ฟินันซ่ามองดอกเบี้ยทรงชูกอง 6 เดือน
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า เศรษฐกิจไทยในปีนี้อาจชะลอตัวลงมากกว่าที่คาดการณ์ไว้ เป็นผลมาจากกำลังซื้อในประเทศต่ำลง ขณะที่การส่งออกครึ่งปีแรกซ้ำเติมจากปัญหาเงินบาทแข็งค่าในครึ่งปีหลัง การส่งออกจะขยายตัวต่ำลงมากจากผลของเศรษฐกิจคู่ค้าสำคัญ เช่น จีน ชะลอตัวมากกว่าที่คาดไว้ อาจขยายตัวต่ำกว่า 7.5% ไม่ใช่ขยายตัว 8% ตามที่ตลาดคาดการณ์ไว้ 
นอกจากนี้ บริษัทเอกชนขนาดใหญ่ เช่น ปตท. ลดแผนกู้เงินลง และทบทวนแผนการลงทุน จึงเชื่อว่าใน 6 เดือนจากนี้ไปดอกเบี้ยจะไม่ขึ้นและอาจจะลงได้ ถ้าเศรษฐกิจจีนชะลอตัวลงมากกว่าที่คาดการณ์
นายธีรพันธุ์ กล่าวว่า บลจ.ฟินันซ่า จึงออกกองทุนเปิดฟินันซ่าตราสารหนี้พลัส โรล โอเวอร์ 6 เดือน 4 (FAM FIPR6M4) ลงทุนในตราสารหนี้ทั้งในและต่างประเทศ โดยมีอัตราผลตอบแทนโดยประมาณ 2.85% ต่อปี เสนอขายระหว่างวันที่ 9-16 ก.ค. 2556
กองทุนกรุงศรี 6 เดือนจ่าย 2.70% ต่อปี
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บลจ.กรุงศรี เสนอขายกองทุนเปิดกรุงศรีตราสารหนี้ 6M66 (KFFIX6M66) อายุประมาณ 6 เดือน เสนอขายระหว่างวันที่ 915 ก.ค. 2556 ลงทุนขั้นต่ำ 1 หมื่นบาท จ่ายผลตอบแทนประมาณ 2.70% ต่อปี
กองทุนมีนโยบายลงทุนในตราสารหนี้ทั้งในและต่างประเทศ เช่น เงินฝากธนาคาร Bank of China (สาธารณรัฐประชาชนจีน สาขามาเก๊า) สัดส่วนการลงทุน 25% เงินฝากธนาคาร Abu Dhabi Commercial Bank (สหรัฐอาหรับเอมิเรตส์) สัดส่วนการลงทุน 20% ตราสารหนี้ระยะสั้นออกโดยธนาคารธนชาต สัดส่วนการลงทุน 25% ตั๋วแลกเงินออกโดยบริษัท อยุธยา แคปปิตอล ออโต้ ลีส สัดส่วนการลงทุน 25% และตราสารหนี้ภาครัฐไทย สัดส่วนการลงทุน 5% 
หลังครบกำหนดอายุโครงการบริษัทจะรับซื้อคืนหน่วยลงทุนอัตโนมัติและสับเปลี่ยนหน่วยลงทุนไปยังกองทุนเปิดกรุงศรีตราสารเงิน (KFCASH) ซึ่งเป็นกองทุนรวมตลาดเงิน เพื่อเพิ่มโอกาสให้ผู้ถือหน่วยลงทุนได้รับผลตอบแทนที่ดีจากการลงทุนต่อไป